Et år efter at forslaget om at fjerne 95-kvadratmeter-reglen blev stillet, gælder den stadig. Selv om politikerne i Københavns Borgerrepræsentation i juni 2017 var enige om, at den er forældet og skal ud.

»Jeg er komplet uforstående over for, at beslutningen er udskudt«, siger folketingskandidat Danny K. Malkowski fra Liberal Alliance, som stod bag forslaget om at fjerne reglen i juni sidste år. Han placerer ansvaret hos overborgmester Frank Jensen (S):

»Socialdemokraterne holder københavnerne for nar, når man kæmper for flere små boliger og så samtidigt tvinger private bygherrer til at bygge meget større boliger, end der er brug for i København«.